CELEX: 62009TN0200
Language: da
Date: 2009-05-25 00:00:00
Title: Sag T-200/09: Sag anlagt den 25. maj 2009 — Abertis Infraestructuras mod Kommissionen

18.7.2009   
            
            
               DA
            
            
               Den Europæiske Unions Tidende
            
            
               C 167/20
            
         Sag anlagt den 25. maj 2009 — Abertis Infraestructuras mod Kommissionen
   (Sag T-200/09)
   2009/C 167/39
   Processprog: spansk
   
      Parter
   
   
      Sagsøger: Abertis Infraestructuras SA (Barcelona, Spanien) (ved abogados M. Roca Junyent og P. Callol García)
   
      Sagsøgte: Kommissionen for De Europæiske Fællesskaber
   
      Sagsøgerens påstande
   
   
               —
            
            
               Den anfægtede retsakt annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Denne sag vedrører den samme retsakt som omhandlet af sag T-58/09, Schemaventotto mod Kommissionen (EUT C 82, s. 34). Der er tale om den retsakt, hvorved Kommissionen har afsluttet sagen i henhold til artikel 21 i Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EUT L 24, s. 1) (herefter fusionsforordningen) vedrørende kontrol af en fusion mellem sagsøgeren og Autostrade SpA (sag COMP/M. 4388 — Abertis/Autostrade).
   Sagsøgeren har til støtte for sine påstande påberåbt sig følgende:
   
               —
            
            
               Kommissionen har tilsidesat sine retlige forpligtelser ved at afslutte den igangværende procedure i henhold til artikel 21 uden at erklære, at Italien har overtrådt reglerne til skade for Albertis' rettigheder. Subsidiært har Kommissionen foretaget en urigtig vurdering af foreneligheden med fællesskabsretten, hvorved den har tilsidesat den forpligtelse, der påhviler den i henhold til fusionsforordningens artikel 21.
            
         
               —
            
            
               Kommissionen har tilsidesat de grundlæggende krav til proceduren fastsat i fusionsforordningens artikel 21. Denne tilsidesættelse må medføre en annullation af Kommissionens handlinger, idet den forhindrer den fulde gennemførelse af formålet med fusionsforordningens artikel 21.
            
         
               —
            
            
               Kommissionen har tilsidesat sin forpligtelse til at begrunde retsakterne.
            
         
               —
            
            
               Kommissionen har foretaget magtfordrejning, fordi den har vedtaget en beslutning i henhold til en bestemmelse, nemlig fusionsforordningens artikel 21, der ikke indeholder hjemmel til at vedtage denne beslutning svarende til anvendelsesområdet for EF-traktatens artikel 226. Herved har den tilsidesat garantierne i fusionsforordningens artikel 21, idet den har frataget fusionsforordningens artikel 21 sin virkning og fjernet beskyttelsen af den planlagte fusion, som Kommissionen tidligere har godkendt.
            
         
               —
            
            
               Kommissionen har tilsidesat de almindelige principper om retssikkerhed, god forvaltningsskik og om den berettigede forventning ved at undlade at skride ind over for medlemsstaten under omstændigheder, der ikke efterlader tvivl, hvorved erhvervsdrivendes tillid er brudt.
            
         Endelig og subsidiært har sagsøgeren gjort gældende, at Kommissionen har foretaget en urigtig vurdering af den nye lovgivning, som den italienske stat har indført, eftersom der ikke er fastsat en lovgivning, der sikrer, at virksomhederne i fremtidige fusioner på tværs af grænserne inden for motorvejssektoren i Italien modtager en retfærdig behandling, der er i overensstemmelse med fællesskabsreglerne.